ECF- FPI ขายล้างพอร์ตหุ้น “เซฟ เอนเนอร์จี” ให้ “ไพร์ซ ออฟ วู้ด” คาดแล้วเสร็จ 30 ธ.ค.นี้
ECF- FPI ขายล้างพอร์ตหุ้น “เซฟ เอนเนอร์จี” ให้ “ไพร์ซ ออฟ วู้ด” คาดแล้วเสร็จ 30 ธ.ค.นี้
22 ธ.ค. 2563

บริษัท อีสต์โคสท์เฟอร์นิเทค จำกัด (มหาชน) หรือ ECF เปิดเผยว่า ที่ประชุมคณะกรรมการบริษัทมีมติอนุมัติการจำหน่ายหุ้นสามัญของบริษัท เซฟ เอนเนอร์จี โฮลดิ้งส์ จำกัด (SAFE) ซึ่งบริษัท อีซีเอฟ พาวเวอร์ จำกัด ในฐานะบริษัทย่อย (ECF-Power) ถือหุ้น 33.37% คิดเป็นจำนวนหุ้นสามัญ 1,938,760 หุ้น มูลค่าที่ตราไว้หุ้นละ 100 บาท มูลค่าราคาขาย 233.88 ล้านบาท ให้กับ บริษัท ไพร์ซ ออฟ วู้ด โฮลดิ้ง จำกัด ซึ่งเป็นผู้ถือหุ้นฝ่ายที่เหลือ คาดว่าจะดำเนินการแล้วปิดการซื้อขายเสร็จสิ้นภายในไม่เกินวันที่ 30 ธ.ค.63 นี้
ขณะที่ บริษัท ฟอร์จูน พาร์ท อินดัสตรี้ จำกัด (มหาชน) หรือ FPI เปิดเผยว่า ที่ประชุมคณะกรรมการบริษัทมีมติให้จำหน่ายหุ้นสามัญของ SAFE ที่บริษัท ถือหุ้น 33.37% คิดเป็นจำนวนหุ้นสามัญทั้งหมดเท่ากับ 1,938,760 หุ้น มูลค่าที่ตราไว้หุ้นละ 100 บาท ในมูลค่าราคาขาย 233.88 ล้านบาท ให้กับ บริษัท ไพร์ซ ออฟ วู้ด โฮลดิ้ง จำกัด เช่นกัน
ทั้งนี้ ECF-Power และ FPI ในฐานะผู้ถือหุ้นใน SAFE จะขายหุ้นสามัญในสัดส่วนฝ่ายละ 33.37% รวม 66.74% ให้กับ บริษัท ไพร์ซ ออฟ วู้ด โฮลดิ้ง จำกัด พร้อมกัน
สำหรับ SAFE ดำเนินธุรกิจในรูปแบบของผู้ลงทุน (Holding Company) โดยปัจจุบันเป็นผู้เข้าลงทุนในธุรกิจโรงไฟฟ้าพลังงานชีวมวล ขนาด 7.5 เมกะวัตต์ โรงสับไม้ในจังหวัดนราธิวาส และโรงไฟฟ้าพลังงานชีวมวลในรูปแบบ Biomass Gasification ขนาด 2 เมกะวัตต์ จังหวัดแพร่ (ปัจจุบันสามารถจำหน่ายไฟฟ้าในเชิงพาณิชย์ได้ 1 เมกะวัตต์)
ปัจจุบัน SAFE มีทุนจดทะเบียนชำระแล้วเท่ากับ 581,000,000 บาท แบ่งออกเป็นหุ้นสามัญจำนวน 5,810,000 หุ้น มูลค่าที่ตราไว้หุ้นละ 100 บาท
ด้าน ECF ระบุว่าราคาขายดังกล่าวพิจารณาจากต้นทุนตามมูลค่าเงินลงทุนตามวิธีส่วนได้เสีย 227.71 ล้านบาท และส่วน เพิ่มซึ่งเกิดจากการเจรจาต่อรอง โดยราคาขาย 233.88 ล้านบาท เป็นราคาที่มีมูลค่าสูงกว่าเงินลงทุนที่บริษัทได้ลงทุนไปในธุรกิจของ SAFE ประมาณ 6.2 ล้านบาท
ขณะที่ FPI ระบุว่าราคาขายดังกล่าวพิจารณาจากต้นทุนตามมูลค่าเงินลงทุนตามวิธีส่วนได้เสีย 222.92 ล้านบาท และส่วนเพิ่มซึ่งเกิดจากการเจรจาต่อรอง โดยราคาขาย 233.88 ล้านบาทสูงกว่าเงินลงทุนที่บริษัทได้ลงทุนไปในธุรกิจของ SAFE ประมาณ 10.96 ล้านบาท